**OBČINA RENČE-VOGRSKO PREDLOG OBČINSKI SVET**

*NASLOV:*

**SKLEP O SOGLASJU K NOVI EKONOMSKI CENI STORITVE »POMOČ DRUŽINI NA DOMU« V OBČINI RENČE-VOGRSKO**

*PRAVNA PODLAGA:*

* 43. in 101. člen Zakona o socialnem varstvu (Uradni list RS, št. 3/07 – UPB s spremembami),
* 17. člen Pravilnika o metodologiji za oblikovanje cen socialno varstvenih storitev (Uradni list RS, št. 87/06 s spremembami),
* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18).

*PREDLAGATELJ:*

Tarik Žigon, Župan

*PRIPRAVLJALEC:*

Župan, občinska uprava

*OBRAZLOŽITEV:*

**1. Ekonomska cena storitve**

Storitev »Pomoč družini na domu« je socialno varstvena storitev, ki jo je na podlagi 43. člena Zakona o socialnem varstvu (v nadaljevanju: Zakon) kot javno službo dolžna zagotavljati in organizirati lokalna skupnost. Določanje cene storitve in subvencionirane cene za uporabnika opredeljujejo naslednji predpisi:

* 99. člen Zakona določa, da občina storitev pomoč družini na domu financira najmanj v višini 50 % subvencije k ceni storitve in v višini, za katero je upravičenec oziroma drug zavezanec delno ali v celoti oproščen plačila.
* Pravilnik o metodologiji za oblikovanje cen socialno varstvenih storitev (v nadaljevanju: Pravilnik) za določitev cene storitve v 36. členu določa, da izvajalec vloži vlogo za soglasje k ekonomski ceni pri pristojnem organu pred začetkom izvajanja storitve.
* 40. člen Pravilnika določa način, po katerem mora izvajalec izvesti postopek usklajevanja ekonomskih cen storitve.
* 42. člen Pravilnika določa, da je izvajalec storitve dolžan pristojnemu organu pošiljati obvestilo o višini cene, usklajene v skladu z določbo 40. in 41. člena Pravilnika, v roku 15 dni od uskladitve.

(Uskladitev ekonomske cene storitve: Ko je cena določena, se jo na podlagi 40. in 41. člena Pravilnika o metodologiji za oblikovanje cen socialno varstvenih storitev usklajuje 1x letno, in sicer praviloma prvega marca, glede na letne rasti elementov cen. Letne rasti elementov cen enkrat letno, in sicer najkasneje do 15. februarja v letu, objavi minister, pristojen za socialno varstvo. Na podlagi 42. člena istega pravilnika je izvajalec storitve dolžan pristojnemu organu pošiljati obvestilo o višini cene, usklajene v skladu z določbo 40. in 41. člena tega pravilnika, v roku 15 dni od uskladitve. To pomeni, da se cena avtomatično revalorizira na podlagi količnika, ki ga v februarju določi minister.

V Občini Renče-Vogrsko od 1. 1. 2016 izvaja socialno-varstveno storitev »Pomoč družini na domu« Dom upokojencev Nova Gorica, na podlagi neposredne pogodbe. Storitev za povprečno od 39 do 44 uporabnikov mesečno izvaja 4,5 izvajalk neposredne oskrbe v rednem delovnem razmerju.

Izvajalec storitve »Pomoč družini na domu« Dom upokojencev Nova Gorica je Občini Renče-Vogrsko dne 6. 12. 2023 skladno z 42. členom Pravilnika dostavil dopis s predlogom cene storitve pomoči na domu za leto 2023 na podlagi uskladitve cene storitve v skladu s 40. členom Pravilnika. Izračun uskladitve cene je pripravljen na zakonsko predpisanih obrazcih na podlagi 12. člena Pravilnika in na podlagi povprečnih realiziranih stroškov za izvajanje storitve v letu 2023. Iz pojasnil in obračuna predloga nove cene izhaja, da bi ekonomska cene storitve skladno s predpisi o uskladitvi ekonomske cene in za 5 zaposlenih (sedaj 4,5 zaposlenih) znašala 27,38 EUR (sedaj 27,00 EUR) in bi bila za 1,4 % višja od sedanje cene.

Iz obrazložitve uskladitve cene izhaja, da je izvajalec v izračunu nove cene upošteval več izhodišč o dvigu stroškov storitve, izpostavljamo predvsem naslednja:

* Dvig izhodiščne bruto osnovne plače za delovno mesto socialni oskrbovalec za 3 plačne razrede (november 2021)
* Dvig nominalnih vrednosti posamičnih plačnih razredov (oktober 2022)
* Višje uvrstitve vodstvenih delovnih mest po Aneksu h Kolektivni pogodbi (januar 2023)
* Dvig minimalne plače
* Redna napredovanja v višji plačni razred
* Dodatki po Kolektivni pogodbi
* Višji regres za letni dopust
* Višji regres za prehrano
* V izračun je vkalkuliran strošek dela za 5 oskrbovalk, torej 0,5 delavke več kot do sedaj.

Cena je torej izračunana za 5 zaposlenih oskrbovalke, za povprečno 43 uporabnikov mesečno, za 105 efektivnih ur na oskrbovalko in za 0,34 deleža strokovnega delavca za strokovno pripravo ter vodenje in koordiniranje.

V primeru subvencionirane cene za uporabnika v višini 6,00 EUR bi subvencija znašala 72,23 %.

Ker je bil predlog nove cene izračunan za pet oskrbovalk brez predhodnega soglasja občine, smo izvajalca zaprosili za dodatno obrazložitev predloga z upoštevano dodatno polovično zaposlitvijo in za predlog izračuna ekonomske cene za 4,5 zaposlenih oskrbovalk. Izvajale je zaprošeno dostavil dne 30. 1. 2024. Iz obračunov na predpisanih obrazcih izhaja, da bi nova ekonomska cena ob upoštevanju 4,5 zaposlenih oskrbovalk znašala 27,59 EUR. Dne 28. 2. 2024 je izvajalec dostavil dopolnjeno dokumentacijo in pojasnila, da bi ekonomska cena za 4,5 zaposlene oskrbovalke znašala 27,59 EUR in bi bila tako za 2 % višja od cene, kot velja sedaj.

Dne 13. 3. 2024 je računovodska služba izvajalca dostavila še dodatno obrazložitev k predlogu nove ekonomske cene in sicer tabelo, v kateri so prikazani vplivi zaposlitve 0,5 dodatne oskrbovalke. Iz te tabele izhaja, da bi letni znesek občine za plačilo dodatne polovične zaposlitve pomenil dodatno plačilo s strani občine v višini 11.951,10 EUR.

**2. Subvencionirana cena za uporabnike storitve**

Cena, h kateri da občina soglasje, je osnova za določitev subvencije k ceni oz. cene za uporabnika. Subvencionirana cena je cena, ki jo izvajalcu za eno uro plača uporabnik. Občina je dolžna na podlagi 99. člena Zakona določiti najmanj 50 % subvencijo k ceni storitve. Občina lahko določi tudi višjo subvencijo občine, kar pomeni dodatno znižanje plačil uporabnikov.

16. člen Pravilnika določa, da se lahko cena ure storitve, opravljene v nedeljo ali v nočnem času, poveča največ za 40 %, opravljene na dan državnega praznika in dela prostega dne pa največ za 50 %, in sicer glede na dejansko povečanje stroškov dela.

**2. 1 Sedanje stanje:**

Na podlagi zadnjega sklepa Občinskega sveta znaša subvencionirana cena za uporabnika, kot sledi:

* od ponedeljka do sobote 6,00 EUR na uro,
* ob nedeljah 8,40 EUR na uro in
* ob praznikih in drugih dela prostih dnevih 9,00 EUR na uro.

Ob pripravi tega gradiva znašajo subvencionirane cene za uporabnika po občinah, v katerih Dom upokojencev Nova Gorica izvaja storitev, kot sledi:

|  |  |  |  |  |  |  |  |
| --- | --- | --- | --- | --- | --- | --- | --- |
| 2023/2024 | MONG  2024 | BRDA  2024 | KANAL  2023 | MIREN  2023 | ŠEMPETER-VRTOJBA  2024 | AJDOVŠČINA  2023 | VIPAVA  2023 |
| delavnik | 5,50 | 5,50 | 5,00 | 4,30 | 4,00 | 7,60 | 6,97 |
| nedelja | 7,70 | 5,50 | 7,00 | 6,02 | 5,60 | 9,30 | / |
| prazniki | 8,25 | 5,50 | 7,50 | 6,45 | 6,00 | 9,80 | / |

**2. 2 Subvencionirana cena za uporabnike po potrditvi nove ekonomske cene storitve:**

Gradivo za pripravo sklepa o soglasju k ekonomski ceni storitve »Pomoč družini na domu« in k ceni za uporabnike te storitve v Občini Renče-Vogrsko sta obravnavala Odbor za družbene dejavnosti in Odbor za gospodarstvo in proračun.

**Odbor za družbene dejavnosti:**

Članiodbora so na svoji 8. seji dne 14. 3. 2024 na podlagi obravnave sprejeli sklep, s katerim predlagajo Občinskemu svetu, naj potrdi ekonomsko ceno v višini 27,59 EUR na uro, ki je bila izračunana za 4,5 zaposlene oskrbovalke. Hkrati predlaga Občinskemu svetu, naj število zaposlenih ostane v obsegu 4,5 oskrbovalk, subvencionirana cena za uporabnike pa naj znaša največ 7 EUR na uro, in se proporcionalno zviša za storitev ob nedeljah in praznikih.

**Odbor za gospodarstvo in proračun:**

Članiodbora so na svoji 7. seji dne 18. 3. 2024 na podlagi obravnave gradiva sprejeli sklep, naj subvencionirana cena za uporabnike znaša 8 EUR.

Ker sta odbora opredelila različni stališči glede določitve višine subvencionirane cene za uporabnike, sta za obravnavo na seji Občinskega sveta pripravljena dva predloga sklepa.

*OCENA STANJA:*

Zaradi povečanih stroškov storitve (predvsem plač) je potrebno določiti novo ekonomsko ceno, ki je v Občini Renče-Vogrsko po izračunu za 4,5 oskrbovalke za 2 % višja od sedanje.

*CILJI IN NAČELA:*

Postopki določanja ekonomske cene storitve Pomoč družini na domu in subvencionirane cene te storitve za uporabnika bodo usklajeni z veljavno zakonodajo. Pristojni organ lokalne skupnosti mora namreč na podlagi 101. člena Zakona o socialnem varstvu podati soglasje k ceni storitve pomoči družini na domu.

*FINANČNE IN DRUGE POSLEDICE:*

Na podlagi sedanje cene plačujemo povprečno 8.600 EUR mesečno; proračunska sredstva v letu 2024 so načrtovana v višini 90.000 EUR, do vključno 18. marca je nakazanih skupaj 22.880 EUR. V plačilih je upoštevana subvencionirana cena 6,00 EUR na uporabnika za 4,5 oskrbovalke.

Izvajalec 2x letno v izračunih upošteva tudi prispevek države v okviru 130. člena Zakona o dolgotrajni oskrbi.

Z ozirom na navedeno planirana proračunska sredstva verjetno ne bodo zadoščala za kritje vseh stroškov storitve v letu 2024.

Pripravila:

Vladka Gal Janeš

Višja svetovalka I za družbene dejavnosti

Predlog sklepa 1:

Na podlagi 43. in 101. člena Zakona o socialnem varstvu (Uradni list RS, št. 3/07 – UPB s spremembami), 17. člena Pravilnika o metodologiji za oblikovanje cen socialno varstvenih storitev (Uradni list RS, št. 87/06 s spremembami), in 18. člena Statuta Občine Renče - Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na \_\_\_\_ seji dne \_\_\_ sprejel naslednji

**SKLEP**

1.

Občinski svet Občine Renče-Vogrsko daje soglasje k predlagani ekonomski ceni socialno varstvene storitve »Pomoč družini na domu« v višini 27,59 EUR na uro.

2.

V izračunu ekonomske cene je upoštevana redna zaposlitev štirih in pol oskrbovalk za nedoločen čas, 0,2150 strokovnega delavca za strokovno pripravo in 0,1125 strokovnega delavca za vodenje in koordiniranje.

3.

Subvencionirana cena za uporabnike od 1. 4. 2024 dalje znaša:

* od ponedeljka do sobote 7,00 EUR na uro,
* ob nedeljah 9,80 EUR na uro in
* ob praznikih in drugih dela prostih dnevih 10,50 EUR na uro.

4.

Ta sklep prične veljati naslednji dan po objavi v Uradnih objavah Občinskega lista, uporablja pa se od 1. 4. 2024 dalje.

Številka:

Datum:

Župan

Tarik Žigon, l. r.

­­­­­­­­­­­­­­­­­­­-------------------------------------

Predlog sklepa 2:

Na podlagi 43. in 101. člena Zakona o socialnem varstvu (Uradni list RS, št. 3/07 – UPB s spremembami), 17. člena Pravilnika o metodologiji za oblikovanje cen socialno varstvenih storitev (Uradni list RS, št. 87/06 s spremembami), in 18. člena Statuta Občine Renče - Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na \_\_\_\_ seji dne \_\_\_ sprejel naslednji

**SKLEP**

1.

Občinski svet Občine Renče-Vogrsko daje soglasje k predlagani ekonomski ceni socialno varstvene storitve »Pomoč družini na domu« v višini 27,59 EUR na uro.

2.

V izračunu ekonomske cene je upoštevana redna zaposlitev štirih in pol oskrbovalk za nedoločen čas, 0,2150 strokovnega delavca za strokovno pripravo in 0,1125 strokovnega delavca za vodenje in koordiniranje.

3.

Subvencionirana cena za uporabnike od 1. 4. 2024 dalje znaša:

* od ponedeljka do sobote 8,00 EUR na uro,
* ob nedeljah 11,20 EUR na uro in
* ob praznikih in drugih dela prostih dnevih 12,00 EUR na uro.

4.

Ta sklep prične veljati naslednji dan po objavi v Uradnih objavah Občinskega lista, uporablja pa se od 1. 4. 2024 dalje.

Številka:

Datum:

Župan

Tarik Žigon, l. r.